《别后读鹤田李元晖新诗用其体》
元代·方回

菊悴兰摧忆别离，雪边重映十年诗。
泪凝紫篠湘灵怨，血迸红英蜀魄悲。
旷野虎狼喧寇暴，长途鱼雁隔亲知。
庄生浪说能齐物，尧桀影殇讵可欺。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。